Kabo muli mena Yeisu itakitakikili dedei Galili kalona mena.
Nige nuwanuwana ilau dedei Yudiya kalona mena yaina kaiwena Yudiya ali toloinao nuwanuwali siunuyamate.
Na Yudiya ali soi lalakina yabo esana sipei Gwau Soi kana sauga ikelakubwamako.
Na Yeisu ana susu bwaimwa kanakavao yawasosi sigitai kana tomuliyayao nige sibabaibaiwa kabo sitalawasiyan siwalo Yeisu koina siba,
“Dedei bwaite kulogabaen na kusae Yelusalema Yudiya dedeina kabo am tomuliyayao am paisowa ginauli kaba nuwa pwanopwano kupaipaisowaili na sigitagitaili.
Tem tomo yabo nuwanuwana wasana ilalaki na boda sikatai,
nige sowasowana ana paisowa ipaisowa wadam.
Ginauli kaba nuwapwanopwano sibaibaiwa kupaisowaili mayale mena na tem tomo meuloili yanuwa yaulina mena sigitaili kabo esam ilalaki.”
Bwagana iya kanakavao,
na nige simemeli koina.
Ali nuwatu besiele tomo meuloili ali nuwatu.
Koinaele Yeisu iwalo kanakavao kolili iwaloba,
“Yagu sauga yawasosi nige naga ilalaoma.
Na komiu bwaite ami sauga saugane meuloina.
Tomo meuloili nige sikakalomagigi-lagimiu,
na yau sikalomagigi-lagau kaiwena ali nae yawalo-masalan kolili yo yayakenayagili.
Komiu kwalau Yelusalema soine kaiwena.
Na yau kani nige yalalau bwaite sauga,
kaiwena yagu sauga naga ilalaoma.”
Yeisu walo bwaite iwalowen kanakavao kolili,
mwa nige ilalau na imiyamiya Galili.
Yeisu kanakavao silau soine kaiwena,
iya mulili mena kabo ilau,
na nige iuutu-mayale,
ilolowadawadam-yagili.
Soi kalona mena Yudiya ali toloinao Yeisu siloyaloyai yo sinelineliyan siba,
“Iya toweya?”
Boda luwali mena tomo sibaibaiwa siedeedede Yeisu kaiwena.
Tupwaliyao siwaloba,
“Iya tomo namwanamwana,”
na tupwaliyaoyoi siba,
“Nigele,
iya tomwakota yo tomo iwoyawoya-pwanolili.”
Na nige yabo nuwanuwana iedeedede tomo manli mena kaiwena tomo meuloili simatausi Yudiya toloinaone kolili.
Soi bwaite luwaluwalina mena,
kabo Yeisu ilau ilusae Nume Tabu mena kabo ilau kaba yakayakatai ana dedei koina yo iyatubu iyakayakatai.
Yudiya ali toloinao kateli sipitali ana yakayakatai kaiwena kabo siba,
“Tomo bwaite iya nige isisikulu,
na gubesi mwa ana sonoga ilalaki?”
Yeisu kainali iyamaisa iba,
“Yagu yakayakatai bwaite nige yaboma yagu nuwatu mena,
na ilaomaya kagu toyawasayauma koina.
Tem tomo yabo nuwanuwana Yaubada ana nuwatu ipaisowai kani igite-lobai yagu yakayakataine ilaomaya Yaubada koina na nige ilalaoma yaboma yagu nuwatu mena.
Walo yawasosi,
tem tomo yabo iedeedede iboma ana nuwatu mena,
iya nuwanuwana iboma kana tobali ipaisowai na esana ilalaki.
Na iya ipaisowai kana toyawasa kana tobali kaiwena iya towalo-yawasosi yo nige mwakota koina.
Mosese loinaone iyeliwa kolimiu,
wa?
Na nuwanuwamiu kwaunuyamateyau mwa kaiwena yawalo yakato nige yabo luwamiu mena Mosese ana loinaone ioobigaili.”
Toloinao boda Yeisu kainana siyamaisa siwaloba,
“Nuwana yaluyaluwa biki ilusae koliwo mwa kuwalowalo bwaite besiele.
Yaiya nuwanuwana iunuyamatewo?”
Kabo Yeisu iba,
“Yau tobelu yabo yawoisi Sabati mena kabo meuloimiu katemiu sipitali.
Komiu kwawalo tabu paisowa Sabati.
Na tem natumiyao kali nigwenigwe kana kaliyate iyawatagili Sabati yabo koina kani kwatalam na nigwenigwe sikalai kaiwena nuwanuwamiu lalakina tem Mosese ana loina kwamuliya.
Nigwenigwe mumugana Mosese nige iyayatubu,
na ilaomaya tubumiyao bagubagunasosili kolili.
Na tawae kaiwena kwamunamunai koliyau saugana tobelune yona meuloina yawoisi Sabati mena?
Tabu yagu paisowane kaiwena kwanunuwatu-bwagabwaga yakato kwayakewaiyau.
Na ilonamwayagimiu tem kwanuwatu-namwanamwa yo kwaloina dudulai kabo wakatai yakato yagu paisowane idudulai Yaubada manna mena.”